**Caroline Adelaide Shaw** (1982–) er en amerikansk fiolinist, sanger og komponist. Hun ble i 2013, som den yngste gjennom tidene, tildelt Pulitzerprisen i musikk for a cappella-verket «Partita for 8 Voices».

Tidlige år og utdannelse
------------------------

Shaw begynte to år gammel å spille fiolin. Instrumentet fikk hun av sin mor, hennes første lærer, også hun sanger (sopran) og fiolinist. Som 14-åring hadde hun et opphold på Kinhaven Music School i Vermont. Hun studerte musikk først ved Rice University og deretter ved Yale, der hun fikk mastergrad i fiolin. Etter studiene begynte hun for alvor å komponere.

Karriere
--------

Sommeren 2008 flyttet hun til New York. Der arbeidet hun med koret i Trinity Church Wall Street og som akkompagnatør for forskjellige balletklasser og danseensembler.

I 2009 introduserte komponisten Caleb Burhans henne for vokalgruppen Roomful of Teeth, som tok henne opp som medlem. Hun ble begeistret for gruppens interesse av å utforske vokalteknikker fra hele verden, herunder forskjellige folkemusikalske tradisjoner og klassisk musikk. I denne perioden skrev hun «Passacaglia» som et eksperiment med jodling. Verket ble siden siste sats av «Partita for 8 Voices».

Vanskelige økonomiske tider gjorde at hun vurderte journalistutdannelse. I stedet startet hun på et doktorstudium i komposisjon ved Princeton-universitetet. Under studiet fullførte hun resten av «Partita».

«Partita for 8 Vioces», et a cappella-verk for åtte stemmer, førte til at Shaw i 2013 mottok Pulitzerprisen i musikk, som den yngste gjennom tidene. «Partita» er i webmagasinet *Seismograf* beskrevet som «en frydefull, nysgjerrig og halsbrekkende reise gjennom vokallyder fra stramme vertikale harmonier til det svevende og lyriske.» Virkemidlene inkluderer åndedrett, tale, pludring, nynning, hvisking, mumling og skrik. Verket er fullt av referanser til eksotiske musikksjangre, fra inuittisk strupesang (katajjaq), tuvansk strupesang, gregoriansk musikk, til gamle amerikanske salmer.

Etter en oppførelse av «Partita» i 2015 med Los Angeles Philharmonic, ble hun kontaktet av Kanye West for samarbeid. Deres første samarbeid startet i 2015 med hennes remixer av Wests sanger «Say You Will» og hans Paul McCartney-samarbeid «Only One». Samme år, ble Caroline Shaw og vokalgruppen Roomful of Teeth med på Wests framføring av hans album *808s & Heartbreak* i amfiteateret Hollywood Bowl i Los Angeles. I 2016 ble Shaw med på Wests turné for hans album *The Life of Pablo.* Deres seneste samarbeid fant sted i 2018, hvor Shaw er kreditert som låtskriver på Wests album *Ye*, samt kreditert på Nas' album *Nasir,* hvor West var ansvarlig produsent.

I 2019 komponerte hun musikk til filmen *Bombshell* som omhandler blant annet seksuell trakassering, med blant andre Charlize Theron og Nicole Kidman i hovedrollene.

Shaw vant en Grammy-pris i 2013 som medlem av Roomful of Teeth i klassen for beste kammermusikk/lite ensemble, og i 2020 for «Orange», Attacakvartettens innspilling av et utvalg av Shaws verker for strykekvartett. Hun har også vært nominert for sine komposisjoner i 2013, 2015 og 2020.

Referanser
----------

1. ↑   Gemeinsame Normdatei, GND-ID 1059721511, besøkt 14. august 2015[Hentet fra Wikidata]
2. ↑   www.npr.org, besøkt 22. juli 2017[Hentet fra Wikidata]
3. ↑   music.yale.edu, besøkt 22. juli 2017[Hentet fra Wikidata]
4. ↑   www.nytimes.com, besøkt 22. juli 2017[Hentet fra Wikidata]
5. ↑   www.pulitzer.org, besøkt 22. juli 2017[Hentet fra Wikidata]
6. 1 2   www.grammy.com[Hentet fra Wikidata]
7. ↑  «2013 Pulitzer Prizes». *www.pulitzer.org* **(engelsk)**. Besøkt 20. februar 2021.
8. ↑  «A Moment With Pulitzer-Winning Composer Caroline Shaw». *NPR.org* **(engelsk)**. Besøkt 20. februar 2021.
9. 1 2 3 4 5  Gharraie, Jonathan (13. februar 2021). «Can Classical Music Make a Comeback?». *The Atlantic* **(engelsk)**. Besøkt 20. februar 2021.
10. ↑  «Caroline Shaw - Vogue.it». *www.vogue.it* **(italiensk)**. Besøkt 21. februar 2021.
11. 1 2  Andrew Mellor (23. november 2020). «Sin egen sang | Seismograf». *seismograf.org* **(engelsk)**. Besøkt 21. februar 2021.
12. ↑  «Public Statement | Singing | Inuit». *Scribd* **(engelsk)**. Besøkt 21. februar 2021. «patterns to be sufficiently distinct from katajjaq»
13. ↑  «Caroline Shaw». *GRAMMY.com* **(engelsk)**. 15. desember 2020. Besøkt 20. februar 2021.

Eksterne lenker
---------------

* (en) Offisielt nettsted Rediger på Wikidata

* (en) Caroline Shaw – kategori av bilder, video eller lyd på Commons Rediger på Wikidata
* (en) Caroline Shaw på Internet Movie Database Rediger på Wikidata

* (en) Caroline Shaw hos The Movie Database Rediger på Wikidata
* (en) Caroline Shaw på Discogs Rediger på Wikidata

* (en) Caroline Shaw på MusicBrainz Rediger på Wikidata

* (en) Caroline Shaw på Spotify Rediger på Wikidata

* (en) Caroline Shaw på Songkick Rediger på Wikidata

* (en) Caroline Shaw på AllMusic Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** SUDOC **·** MusicBrainz **·** Discogs **·** AllMusic
 |